ভিক্টর ওসিমহেন
ভিক্টর জেমস ওসিমহেন (ইংরেজি: Victor Osimhen; জন্ম: ২৯ ডিসেম্বর ১৯৯৮; ভিক্টর ওসিমহেন নামে সুপরিচিত) হলেন একজন নাইজেরীয় পেশাদার ফুটবল খেলোয়াড়। তিনি বর্তমানে ইতালির পেশাদার ফুটবল লিগের শীর্ষ স্তর সেরিয়ে আ-এর ক্লাব নাপোলি এবং নাইজেরিয়া জাতীয় দলের হয়ে আক্রমণভাগের খেলোয়াড় হিসেবে খেলেন। তিনি মূলত কেন্দ্রীয় আক্রমণভাগের খেলোয়াড় হিসেবে খেলেন। ২০১৫ সালে, ওসিমহেন নাইজেরিয়া অনূর্ধ্ব-১৭ দলের হয়ে নাইজেরিয়ার বয়সভিত্তিক পর্যায়ে অভিষেক করেছিলেন। প্রায় দুই বছর যাবত নাইজেরিয়ার বয়সভিত্তিক দলের হয়ে খেলার পর, তিনি ২০১৭ সালে নাইজেরিয়ার হয়ে আন্তর্জাতিক পর্যায়ে অভিষেক করেছেন; নাইজেরিয়ার জার্সি গায়ে তিনি এপর্যন্ত ২৪ ম্যাচে ১৫টি গোল করেছেন।